b'\n_START_ARTICLE_\nAirbus A330\n_START_SECTION_\nTausta\n_START_PARAGRAPH_\nAirbus A330:n tausta ulottuu aina Airbusin ensimm\xc3\xa4iseen lentokonemalliin, A300:aan saakka. Jo ennen kuin ensimm\xc3\xa4inen A300 oli edes lent\xc3\xa4nyt (mik\xc3\xa4 tapahtui 1972), Airbusin insin\xc3\xb6\xc3\xb6rit olivat suunnitelleet yhdeks\xc3\xa4n erilaista jatkokehitelm\xc3\xa4\xc3\xa4 A300:sta, numeroituina A300B1:st\xc3\xa4 A300B9:\xc3\xa4\xc3\xa4n. B2 ja B4 olivat pohjana A300:n tuotantoversiolle ja B9 oli pidennetty ja tehokkaammilla moottoreilla varustettu versio, josta my\xc3\xb6hemmin kehittyi A330. Jonkin verran my\xc3\xb6hemmin suunniteltiin jatkokehitelm\xc3\xa4t B10, B11 ja B12. B10 oli lyhennetty pidemm\xc3\xa4n kantaman versio, josta kehittyi A310, ja B11 oli nelimoottorinen valtamerten ylityksiin sopiva pitk\xc3\xa4n matkan versio, josta kehittyi A340. Muut kehitelm\xc3\xa4t eiv\xc3\xa4t koskaan edenneet suunnittelua pidemm\xc3\xa4lle._NEWLINE_A330 ja A340 suunniteltiin samanaikaisesti, ja koneet ovat moottorien lukum\xc3\xa4\xc3\xa4r\xc3\xa4\xc3\xa4 lukuun ottamatta useimmilta osin identtisi\xc3\xa4. Nelimoottoriversio A340 oli tarpeellinen, koska koneiden suunniteluaikaan pitk\xc3\xa4t lennot vailla varalaskumahdollisuutta (valtamerien ylitys) eiv\xc3\xa4t olleet matkustajaliikenteess\xc3\xa4 sallittuja kaksimoottorikoneilla.\n_START_SECTION_\nSuunnittelu\n_START_PARAGRAPH_\nA330:n kehitysty\xc3\xb6t\xc3\xa4 oli tehty pienen suunnittelijaryhm\xc3\xa4n voimin 1970-luvulta l\xc3\xa4htien, ja A330:n ja A340:n alustavat tekniset tiedot julkistettiin 1982 Farnborough\xe2\x80\x99n ilmailun\xc3\xa4yttelyss\xc3\xa4. N\xc3\xa4ist\xc3\xa4 k\xc3\xa4vi ilmi A330:n erityisen suuri rahtitila. Se kykeni kuljettamaan 30 LD3-rahtikonttia, joka oli l\xc3\xa4hes kaksinkertainen DC-10:een verrattuna ja 18\xc2\xa0% enemm\xc3\xa4n kuin paljon suuremmassa Boeing 747 -jumbojetiss\xc3\xa4. Siiven kehitysty\xc3\xb6t\xc3\xa4 tehtiin koko 1980-luvun ajan British Aerospacella (BAe) Englannissa Hatfieldiss\xc3\xa4 ja Filtonissa. Kehitetty uusimman aerodynaamisen tiet\xc3\xa4myksen mukainen ylikriittinen siipi oli paitsi aikaisempia tehokkaampi, my\xc3\xb6s paksumpi, mik\xc3\xa4 teki siivest\xc3\xa4 rakenteellisesti lujemman ja mahdollisti siten pidemm\xc3\xa4n k\xc3\xa4rkiv\xc3\xa4lin ilman painon lis\xc3\xa4yst\xc3\xa4. K\xc3\xa4rkiv\xc3\xa4lin pident\xc3\xa4minen oli hy\xc3\xb6dyllist\xc3\xa4, koska siipi kuluttaa sit\xc3\xa4 v\xc3\xa4hemm\xc3\xa4n energiaa nostovoiman tuottamiseen, mit\xc3\xa4 pidempi sen k\xc3\xa4rkiv\xc3\xa4li on suhteessa leveyteen._NEWLINE_Uusiin moottoreihin liittyvien kehitysriskien v\xc3\xa4ltt\xc3\xa4miseksi Airbus p\xc3\xa4\xc3\xa4tti k\xc3\xa4ytt\xc3\xa4\xc3\xa4 A330:ssa vain olemassa olevia ja koeteltuja lentomoottoreita, ja tarjosi asiakkaille moottorivaihtoehdon kaikilta kolmelta merkitt\xc3\xa4v\xc3\xa4lt\xc3\xa4 lentomoottorinvalmistajalta, Rolls-Roycelta, General Electricilt\xc3\xa4 ja Pratt & Whitneylt\xc3\xa4. Rolls-Roycen tarjoama moottori on Trent 772, General Electricin CF6-80E1 ja Pratt & Whitneyn PW4168. Kaikkien moottorimallien ty\xc3\xb6nt\xc3\xb6voima asettuu v\xc3\xa4lille 300-320\xc2\xa0kN. Suosituimmaksi moottorivaihtoehdoksi on osoittautunut Rolls-Royce, jonka osuus on noin 58\xc2\xa0%._NEWLINE_Koneessa otettiin k\xc3\xa4ytt\xc3\xb6\xc3\xb6n Airbusin kapearunkoiseen A320:een kehitt\xc3\xa4m\xc3\xa4 digitaalinen fly-by-wire -ohjausj\xc3\xa4rjestelm\xc3\xa4 sek\xc3\xa4 A320-tyyppinen ohjaamo. Fly-by-wire on tietokoneavusteinen j\xc3\xa4rjestelm\xc3\xa4 ilman suoraa mekaanista yhteytt\xc3\xa4 ohjainten ja ohjainpintojen v\xc3\xa4lill\xc3\xa4. T\xc3\xa4m\xc3\xa4 mahdollistaa ohjausk\xc3\xa4skyjen turvallisuuden varmistamisen ennen niiden suorittamista. N\xc3\xa4in j\xc3\xa4rjestelm\xc3\xa4 est\xc3\xa4\xc3\xa4 esimerkiksi siiven kohtauskulman kasvamisen liian suureksi, mik\xc3\xa4 johtaisi koneen sakkaamiseen. Yhten\xc3\xa4isen ohjaamoj\xc3\xa4rjestelyn etuna on nopea ja lyhyt lent\xc3\xa4j\xc3\xa4koulutus konetyypist\xc3\xa4 toiseen siirtyville lent\xc3\xa4jille._NEWLINE_Ensimm\xc3\xa4iset tilaukset A330:lle saatiin maaliskuussa 1987, jolloin Air Inter tilasi 5 konetta ja varasi 15 optiota, ja Thai Airways International tilasi 4 konetta ja 4 optiota. Laajamittainen kehitysty\xc3\xb6 ei kuitenkaan k\xc3\xa4ynnistynyt ennen kuin kes\xc3\xa4kuussa 1987, jolloin Airbusin hallitus k\xc3\xa4ynnisti virallisesti projektin. T\xc3\xa4ss\xc3\xa4 vaiheessa A330:lle oli sitovia tilauksia eri lentoyhti\xc3\xb6ilt\xc3\xa4 41 ja sisarmalli A340:ll\xc3\xa4 89._NEWLINE_A330:n rungon l\xc3\xa4pimitta on sama kuin A300:n, ja runkorakenne on l\xc3\xa4hes sellaisenaan per\xc3\xa4isin A300-600 -mallista, mutta pidennettyn\xc3\xa4. Siivet ovat kuitenkin kokonaan uudet, samoin kuin korkeus- ja sivuvakaajat.\n_START_SECTION_\nTuotanto ja k\xc3\xa4ytt\xc3\xb6\xc3\xb6notto\n_START_PARAGRAPH_\nA330:n runko valmistetaan Saksassa Bremeniss\xc3\xa4, siivet ja laskutelineet Englannissa Broughtonissa ja korkeusvakaaja Espanjassa Getafessa. Loppukokoonpano tapahtuu Ranskan Toulosessa. Tuotantoa varten kaikki Airbusin osakkaat rakensivat uusia suuria tuotantolaitoksia niin Englannissa, Saksassa kuin Ranskassakin. Tuotantoteknologia muutettiin aikaisempaa automaattisemmaksi k\xc3\xa4ytt\xc3\xa4en poraus- ja niittausrobotteja. Osat kuljetettiin Touloseen alun perin suuritilavuuksisilla Super Guppy 201 -rahtikoneilla, joihin mahtuivat sek\xc3\xa4 siivet ett\xc3\xa4 rungon osat kokonaisina. Vuodesta 1996 l\xc3\xa4htien kuljetukset on hoidettu Airbusin itse valmistamilla viel\xc3\xa4kin suuremmilla Airbus Beluga -rahtikoneilla._NEWLINE_A330:n ensilento tapahtui 2. elokuuta 1992. Se oli ilmaan noustessaan painavin koskaan lent\xc3\xa4nyt kaksimoottorinen lentokone. Kone sai koelento-ohjelman p\xc3\xa4\xc3\xa4tytty\xc3\xa4 Euroopan ja USA:n ilmailuviranomaisten hyv\xc3\xa4ksynn\xc3\xa4n 21. lokakuuta 1993. Ensimm\xc3\xa4inen k\xc3\xa4ytt\xc3\xa4j\xc3\xa4 oli Air Inter, jonka ensimm\xc3\xa4inen kaupallinen lento tapahtui 17. tammikuuta 1994 Pariisista Marseilleen. Useimmat uudet lentokoneet ovat valmistuessaan painavampia kuin on suunniteltu ja tilaajille luvattu, mutta A330 on harvinainen poikkeus: se oli 500\xc2\xa0kg kevyempi kuin oli luvattu._NEWLINE_ETOPS on kaksimoottorikoneita koskeva l\xc3\xa4himm\xc3\xa4n varalaskukent\xc3\xa4n aikaet\xc3\xa4isyytt\xc3\xa4 koskeva normi. Vuonna 2009 A330 oli ensimm\xc3\xa4inen lentokone, joka sai 240 minuutin ETOPS-hyv\xc3\xa4ksynn\xc3\xa4n.\n_START_SECTION_\nRakenne ja tekniikka\n_START_PARAGRAPH_\nA330 on keskikokoinen laajarunkokone, jonka kaksi moottoria on ripustettu siipien alapuolelle. Siivet ovat hyvin kapeat ja pitk\xc3\xa4t, ja niiss\xc3\xa4 on tehokas ja taloudellinen ylikriittinen siipiprofiili. Siipien k\xc3\xa4rkiv\xc3\xa4li on 60,3\xc2\xa0m, mik\xc3\xa4 on pidempi kuin paljon suuremmassa Boeing 747-300:ssa. Siipien p\xc3\xa4iss\xc3\xa4 on kulmaan asetetut 2,74\xc2\xa0m korkeat siivekkeet (wingletit), jotka v\xc3\xa4hent\xc3\xa4v\xc3\xa4t siiven aiheuttamaa vastusta. A330neo:ssa wingletit muotoillaan uudelleen muodoiltaan py\xc3\xb6re\xc3\xa4mmiksi ja k\xc3\xa4rkiv\xc3\xa4li kasvatetaan 64 metriin. A330:n per\xc3\xa4sin ja sivuvakaaja ovat komposiittirakenteisia. Messier-Dowtyn valmistamat p\xc3\xa4\xc3\xa4laskutelineet ovat nelipy\xc3\xb6r\xc3\xa4iset ja nokkapy\xc3\xb6r\xc3\xa4 kaksipy\xc3\xb6r\xc3\xa4inen._NEWLINE_Ohjaamossa on kuusi suurikokoista n\xc3\xa4ytt\xc3\xb6\xc3\xa4, joissa on koneen navigointiin ja lentotilaan liittyv\xc3\xa4t n\xc3\xa4yt\xc3\xb6t (Electronic Flight Instrument System, EFIS), sek\xc3\xa4 koneen eri teknisten j\xc3\xa4rjestelmien tilasta kertovat n\xc3\xa4yt\xc3\xb6t (Electronic Centralised Aircraft Monitor, ECAM). Lent\xc3\xa4j\xc3\xa4n edess\xc3\xa4 sijaitsevan, mekaanis-hydraulisen ohjauspy\xc3\xb6r\xc3\xa4ohjaimen asemesta konetta ohjataan lent\xc3\xa4j\xc3\xa4n vasemmalla puolella sijaitsevalla pienikokoisella sidestick-ohjaimella, jonka komennot v\xc3\xa4littyv\xc3\xa4t fly-by-wire -j\xc3\xa4rjestelm\xc3\xa4\xc3\xa4n s\xc3\xa4hk\xc3\xb6isesti.\n_START_SECTION_\nA330neo\n_START_PARAGRAPH_\nKoska A330:n tilauskanta oli s\xc3\xa4ilynyt hyv\xc3\xa4n\xc3\xa4 huolimatta 17 vuotta uudemman Boeing 787:n aiheuttamasta kilpailutilanteesta, eik\xc3\xa4 polttoaineenkulutuksen ero matkustajapaikkaa kohden modernimpaan 787:\xc3\xa4\xc3\xa4n ollut kuin 10-12 prosenttia A330:n tappioksi, Airbus p\xc3\xa4\xc3\xa4tti modernisoida koneen uusimman teknologian mukaisilla moottoreilla. Lis\xc3\xa4ksi siipien k\xc3\xa4rkiv\xc3\xa4li\xc3\xa4 p\xc3\xa4\xc3\xa4tettiin kasvattaa 64 metriin ja wingletit (siivenk\xc3\xa4rkiev\xc3\xa4t) suunnitella uudelleen. N\xc3\xa4ill\xc3\xa4 toimenpiteill\xc3\xa4 saavutetaan Airbusin mukaan 14 prosentin s\xc3\xa4\xc3\xa4st\xc3\xb6 polttoaineenkulutuksessa matkustajapaikkaa kohden, mik\xc3\xa4 toisi koneen tasoihin Boeing 787:n kanssa, onnistuneessa tapauksessa jopa ohikin. Koska A330 on kuitenkin t\xc3\xa4ysin vakiintuneessa tuotannossa oleva kone, jonka tuotantoinvestoinnit on jo kauan sitten kuoletettu, Airbus kykenisi tarjoamaan kilpailutilanteen niin vaatiessa konetta 787:\xc3\xa4\xc3\xa4 edullisemmin, mutta silti hyv\xc3\xa4ll\xc3\xa4 katteella._NEWLINE_Airbus neuvotteli eri moottorivalmistajien kanssa uudesta moottorista, ja neuvottelujen j\xc3\xa4lkeen teki Rolls-Roycen kanssa yksinoikeussopimuksen, jolloin uuden koneversion ainoaksi moottorintoimittajaksi tuli Rolls-Royce uudella Trent 7000 -moottorilla. Yksinoikeussopimus kattaa varmemmin moottorintoimittajan riskin kehityskulujen takaisin saamisesta tulevien kauppojen my\xc3\xb6t\xc3\xa4. Trent 7000 -moottorissa on 50:1 painesuhde, 2,8 metrin l\xc3\xa4pimittainen puhallin ja 10:1 ohivirtaussuhde. Nykyisess\xc3\xa4 Trent 700 -moottorissa on 36:1 painesuhde, 2,47 metrin l\xc3\xa4pimittainen puhallin ja 5:1 ohivirtaussuhde._NEWLINE_Airbus k\xc3\xa4ynnisti projektin hein\xc3\xa4kuussa 2014 Farnborough\xe2\x80\x99n ilmailun\xc3\xa4yttelyss\xc3\xa4. A330-200 mallin korvaa A330-800neo ja A330-300 mallin A330-900neo. Molempien konemallien rungon mitat s\xc3\xa4ilyv\xc3\xa4t ennallaan. Uusien 800- ja 900-mallien toimitukset alkoivat 2018. 200- ja 300-mallien valmistus jatkuu viel\xc3\xa4 jonkin aikaa rinnalla.\n_START_SECTION_\nA330-300\n_START_PARAGRAPH_\nA330-300 on ensimm\xc3\xa4isen\xc3\xa4 valmistunut versio, joka otettiin k\xc3\xa4ytt\xc3\xb6\xc3\xb6n tammikuussa 1994. Sen pituus on 63,7\xc2\xa0m ja kantomatka nykyisin 11\xc2\xa0300\xc2\xa0km. Suurin lentoonl\xc3\xa4ht\xc3\xb6paino on 242\xc2\xa0t. Reittilentoyhti\xc3\xb6t sisustavat koneen tyypillisesti 250\xe2\x80\x93300 matkustajalle. Tilaus- ja halpalentoyhti\xc3\xb6iden koneissa matkustajam\xc3\xa4\xc3\xa4r\xc3\xa4 vaihtelee 350:st\xc3\xa4 jopa 436:een.\n_START_SECTION_\nA330-200\n_START_PARAGRAPH_\nA330-200 on vuonna 1998 k\xc3\xa4ytt\xc3\xb6\xc3\xb6n otettu, rungoltaan lyhennetty pitk\xc3\xa4n matkan versio. Sen pituus on 58,8\xc2\xa0m ja kantomatka 13\xc2\xa0400\xc2\xa0km. Viimeisimm\xc3\xa4n version suurin lentoonl\xc3\xa4ht\xc3\xb6paino on 242\xc2\xa0t. Reittilentoyhti\xc3\xb6t sisustavat koneen tyypillisesti 210\xe2\x80\x93260 matkustajalle, tilauslentok\xc3\xa4yt\xc3\xb6ss\xc3\xa4 300\xe2\x80\x93322 matkustajalle.\n_START_SECTION_\nA330-200F\n_START_PARAGRAPH_\nA330-200F on rahtiversio, joka pystyy kantamaan 65 tonnin kuormaa 7\xc2\xa0400\xc2\xa0km tai 70 tonnin kuormaa 5\xc2\xa0900\xc2\xa0km. Se otettiin k\xc3\xa4ytt\xc3\xb6\xc3\xb6n vuonna 2010. Etummainen laskuteline on laskettu matkustajamalleja alemmas, jotta rahtitilan lattia saataisiin t\xc3\xa4ysin vaakasuoraksi lastauksen ja purkamisen helpottamiseksi. Etulaskutelineen ulosty\xc3\xb6ntyv\xc3\xa4 kotelo muodostaa koneen alle helposti tunnistettavan "kuplan". Matkustajamallien lattia on koneen maassa ollessa hieman eteenp\xc3\xa4in kallellaan.\n_START_SECTION_\nA330-800\n_START_PARAGRAPH_\nA330-800 on Rolls-Roycen uusilla Trent 7000 -moottoreilla varustettu versio A330-200 -mallista. Ensimm\xc3\xa4inen toimitus on luvattu tapahtuvaksi vuonna 2018 Hawaiian Airlinesille.\n_START_SECTION_\nA330-900\n_START_PARAGRAPH_\nA330-900 on Rolls-Roycen uusilla Trent 7000 -moottoreilla varustettu versio A330-300 -mallista. Ensimm\xc3\xa4inen toimitus tapahtui marraskuussa 2018 TAP Portugalille.\n_START_SECTION_\nA330 MRTT\n_START_PARAGRAPH_\nA330 MRTT (Multi Role Tanker Transport) on sotilask\xc3\xa4ytt\xc3\xb6\xc3\xb6n tarkoitettu ilmatankkaukseen kehitetty kone, joka soveltuu my\xc3\xb6s joukkojen ja rahdin kuljetukseen. Se on k\xc3\xa4yt\xc3\xb6ss\xc3\xa4 Australian, Britannian, Ranskan, Korean, Arabiemiraattien, Saudi-Arabian ja Singaporen ilmavoimilla  Tankkerik\xc3\xa4yt\xc3\xb6ss\xc3\xa4 siihen mahtuu 111 tonnia polttoainetta ja lis\xc3\xa4ksi samanaikaisesti 45 tonnia rahtia. Joukkojenkuljetuksessa siihen mahtuu 380 henke\xc3\xa4. Ensimm\xc3\xa4inen kone toimitettiin Australiaan 2011.\n_START_SECTION_\nKC-45A\n_START_PARAGRAPH_\nEADS/Northrop Grumman KC-45A oli A330-tankkerin Yhdysvaltain ilmavoimille kehitetty versio, joka voitti vuonna 2008 ilmavoimien 179 koneen, 35 miljardin dollarin kaupan uusista tankkereista. Boeing kuitenkin protestoi kauppaa Government Accountability Officelle (GAO), joka hyv\xc3\xa4ksyi protestin. Yhdysvaltain ilmavoimat k\xc3\xa4ynnisti siksi uuden tarjouskilpailun, ja valitsi vuonna 2011 voittajaksi yhdysvaltalaisen Boeingin 767:\xc3\xa4\xc3\xa4n perustuvan koneen.\n_START_SECTION_\nAirbus Beluga XL\n_START_PARAGRAPH_\nAirbus aloitti uuden Beluga-j\xc3\xa4ttirahtikoneen suunnittelun 2014. Uusi Beluga XL perustuu A330-200:aan. Se on 30\xc2\xa0% tilavampi kuin t\xc3\xa4ll\xc3\xa4 hetkell\xc3\xa4 k\xc3\xa4yt\xc3\xb6ss\xc3\xa4 olevat Belugat, mik\xc3\xa4 mahdollistaa muun muassa kahden A350-1000 siiven kuljetuksen. Rahtitilan halkaisija on 8,8 m. Konetta tullaan k\xc3\xa4ytt\xc3\xa4m\xc3\xa4\xc3\xa4n Airbus-lentokoneiden osien kuljetukseen eri tehtaiden v\xc3\xa4lill\xc3\xa4 ja se tulee k\xc3\xa4ytt\xc3\xb6\xc3\xb6n vuonna 2019. My\xc3\xb6s vanhat Belugat j\xc3\xa4\xc3\xa4v\xc3\xa4t edelleen k\xc3\xa4ytt\xc3\xb6\xc3\xb6n.\n_START_SECTION_\nTilaukset ja toimitukset\n_START_PARAGRAPH_\nVuoden 2016 loppuun menness\xc3\xa4 A330:sta on tehty 1\xc2\xa0655 sitovaa tilausta, joista 1\xc2\xa0323 on toimitettu. Airbus A330 on maailman toiseksi eniten tilattu laajarunkokone. Eniten tilauksia laajarunkokoneista on Boeing 777:ll\xc3\xa4, jota on tilattu 1\xc2\xa0902 kappaletta vuoden 2016 loppuun menness\xc3\xa4.\n_START_SECTION_\nOnnettomuudet\n_START_PARAGRAPH_\nAirbus A330 on yksi maailman turvallisimmista matkustajalentokoneista. K\xc3\xa4ytt\xc3\xb6\xc3\xb6notostaan saakka sille ei tapahtunut kaupallisessa liikenteess\xc3\xa4 yht\xc3\xa4\xc3\xa4n ihmishenki\xc3\xa4 vaatinutta onnettomuutta 15 vuoteen. Sen j\xc3\xa4lkeen matkustajaliikenteess\xc3\xa4 on sattunut kaksi vakavaa onnettomuutta:_NEWLINE_1. kes\xc3\xa4kuuta 2009 Rio de Janeirosta Pariisin matkalla ollut Air Francen lento 447 sy\xc3\xb6ksyi mereen. Koneen nopeusanturien lyhytaikaisen h\xc3\xa4iri\xc3\xb6n vuoksi kone siirtyi automaattisesti k\xc3\xa4siohjaukseen, jolloin fly-by-wire -j\xc3\xa4rjestelm\xc3\xa4n lentotilan suojaukset kytkeytyiv\xc3\xa4t pois p\xc3\xa4\xc3\xa4lt\xc3\xa4. Pian t\xc3\xa4m\xc3\xa4n j\xc3\xa4lkeen kone joutui sakkaustilaan konetta lent\xc3\xa4neen per\xc3\xa4miehen vakavien ohjausvirheiden vuoksi. Sakkausvaroittimen h\xc3\xa4lytyksest\xc3\xa4 huolimatta kumpikaan l\xc3\xa4sn\xc3\xa4 olleista lent\xc3\xa4jist\xc3\xa4 ei tajunnut koneen sakkaavan eik\xc3\xa4 oikaissut konetta, vaan kone iskeytyi pohja edell\xc3\xa4 noin 200\xc2\xa0km/h putoamisnopeudella Atlanttiin. Kaikki koneessa olleet 228 ihmist\xc3\xa4 saivat surmansa._NEWLINE_12. toukokuuta 2010 Afriqiyah Airwaysin lento 771 Johannesburgista Lontooseen t\xc3\xb6rm\xc3\xa4si maahan noin 900 metri\xc3\xa4 ennen kiitotien alkua v\xc3\xa4lilaskussa Tripolin kansainv\xc3\xa4liselle lentokent\xc3\xa4lle Libyassa. Onnettomuuden syyksi selvitettiin lent\xc3\xa4j\xc3\xa4n k\xc3\xa4siohjauksessa tekem\xc3\xa4 ohjausvirhe, joka saattoi johtua auringon suoran vastavalon h\xc3\xa4ik\xc3\xa4isyst\xc3\xa4 hiekkasumuisessa ilmassa. Lentokoneen 104 matkustajasta ja henkil\xc3\xb6kunnan j\xc3\xa4senest\xc3\xa4 103 sai surmansa.'